KIRJALLINEN KYSYMYS E-2711/02 esittäjä(t): Erik Meijer (GUE/NGL) neuvostolle. Vankien elinolosuhteet ehdokasvaltio Unkarin vankiloissa.



Virallinen lehti nro 155 E , 03/07/2003 s. 0044 - 0044



KIRJALLINEN KYSYMYS E-2711/02 esittäjä(t): Erik Meijer (GUE/NGL) neuvostolle (26. syyskuuta 2002) Aihe: Vankien elinolosuhteet ehdokasvaltio Unkarin vankiloissa 1. Voiko neuvosto vahvistaa, että Unkarissa vankiloita hallinnoi sotilashenkilöstö? 2. Voiko neuvosto vahvistaa lisäksi, että perheen vierailu sellaisten vankien luokse, jotka eivät ole aggressiivisia tai muuten aiheuta erityistä vaaraa turvallisuudelle (luokkaan 3 jaotellut vangit) on rajoitettu yhteen tuntiin kuukaudessa ja että vierailu sallitaan vain puhelinyhteydellä varustetun lasiseinän takaa, jotta vierailija ja vanki eivät mitenkään voi koskettaa toisiaan? 3. Onko neuvosto tietoinen, että huhtikuussa 2002 Szegedin kaakkoisosaan avatussa uudessa vankilassa (osoite: Doroszmai Ut 25, postinro 6728) kuudelle hengelle tarkoitetuista 28,25 m2:n selleistä tehdään parhaillaan 12 henkilön sellejä, mikä tarkoittaa 2,35 m2 henkilöä kohti, mukaan lukien kerrossängyt ja muut huonekalut, ja minkä seurauksena uudisrakennuksen asuinoloihin tuoma parannus tehdään tyhjäksi? 4. Mitä on tapahtunut valitukselle, jonka Helsinki-komitea on lähettänyt Szegedin vankilaan? 5. Pitääkö paikkansa, että Unkarissa, jonka asukasluku on 10 miljoonaa ja jossa on 20 000 vankia niiden 10 000:n lisäksi, jotka odottavat vapaudessa oikeudenkäyntiä, on suhteettoman suuri määrä vankeja? 6. Voiko neuvosto vahvistaa, että Unkarissa pidätysaika voi olla hyvin pitkä, ja että henkilöt, joita ei vielä ole todettu syyllisiksi, joutuvat noudattamaan samaa vankilakuria kuin syylliseksi todetut? 7. Ovatko oikeudenkäynnin nopeus, vankilarangaistusten soveltamisen määrä ja vankien asuinolot olleet aiheena Unkarin liittymisneuvotteluissa? 8. Mihin toimiin neuvosto voi EU:n nimissä ryhtyä, jotta vankien tilanne Unkarissa paranisi ja jotta siellä alettaisiin noudattaa korkeampia standardeja, joita muuten noudatetaan EU:n sisällä? Vastaus (20. helmikuuta 2003) Neuvosto kiinnittää suurta huomiota demokratian ja oikeusvaltion periaatteiden noudattamiseen sekä ihmisoikeuksien kunnioittamiseen ehdokasvaltioissa. Unkarin osalta neuvosto toteaa, että komissio on 9. lokakuuta 2002 antamassaan vuoden 2002 määräaikaiskertomuksessa Unkarin edistymisestä Euroopan unioniin liittymisen valmisteluissa tullut siihen johtopäätökseen, että Unkari täyttää edelleen Kööpenhaminan poliittiset kriteerit ja on edistynyt huomattavasti sitten vuoden 1997 niiden instituutioidensa vakauttamisessa ja tasapainottamisessa, jotka takaavat demokratian, oikeusvaltion, ihmisoikeudet ja vähemmistöjen suojelemisen. Mitä tulee arvoisan parlamentin jäsenen esiin ottamiin kysymyksiin, määräaikaiskertomuksessa todetaan, että Unkarin vankilat ovat edelleen ylikuormitettuja mutta täyttävät tästä huolimatta kansainväliset vaatimukset. Viitekaudella on saatu lisätiloja joidenkin vanhojen rakennusten uudistamisen ja laajentamisen sekä uuden rangaistuslaitoksen rakentamisen seurauksena. Hallituksen pitkäaikaisen kehitysohjelman mukaisesti ollaan toteuttamassa lisähankkeita Unkarin vankiloiden yleisen majoitustilanteen parantamiseksi. Oikeudenkäyntien nopeudesta määräaikaiskertomuksessa todetaan niiden olevan kohtuullisen nopeita. Suurin osa ensimmäisen oikeusasteen oikeudenkäynneistä saadaan päätökseen alle vuodessa. Euroopan unioni jatkaa joka tapauksessa tilanteen seuraamista ihmisoikeuksien osalta liittymistä edeltävän strategian mukaisesti ja keskustelee tarvittaessa huolta herättävistä asioista Unkarin kanssa, erityisesti Eurooppa-sopimuksen mukaisesti perustetuissa elimissä, joita ovat assosiaationeuvosto ja assosiaatiokomitea.